Všeobecne záväzné nariadenie
hlavného mesta Slovenskej republiky Bratislavy
č. 3/2003
zo 16. októbra 2003,
o určení názvov novovzniknutých ulíc v mestských častiach hlavného mesta Slovenskej republiky Bratislavy, Devínska Nová Ves, Jarovce, Staré Mesto a Vrakuňa
Mestské zastupiteľstvo hlavného mesta Slovenskej republiky Bratislavy podľa § 6 a § 2b Zákona č. 369/1990 Zb. o obecnom zriadení v znení zákona č. 453/2001 Z.z., prílohy č. 1, položka č. 52 Štatútu hlavného mesta Slovenskej republiky Bratislavy a vyhlášky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb ustanovuje:

§ 1
Úvodné ustanovenie
(1) Toto všeobecne záväzné nariadenie hlavného mesta Slovenskej republiky Bratislavy (ďalej len “nariadenie”) určuje názvy novovzniknutých ulíc, ktoré vznikli výstavbou miestnych komunikácií v hlavnom mesta Slovenskej republiky Bratislave (ďalej len “hlavné mesto”) v mestských častiach
a)	Devínska Nová Ves,
b)	Jarovce,
c)	Staré Mesto,
d)	Vrakuňa.
(2) Navrhované názvy novovzniknutých ulíc boli prerokované s obyvateľmi týchto mestských častí a následne schválené miestnym zastupiteľstvom mestskej časti hlavného mesta Devínska Nová Ves, uznesením číslo 103/2003, Jarovce uznesením číslo 5.3/2001, Staré Mesto uznesením číslo 90/2003 a Vrakuňa uznesením číslo 72/2003.

§ 2
Určenie názvov ulíc
(1) V mestskej časti hlavného mesta Devínska Nová Ves sa určuje pre novovzniknutú ulicu na sídlisku Podhorské, názov: Zavadilova ulica. 
(2) V mestskej časti hlavného mesta Jarovce sa určujú pre novovzniknuté ulice v lokalite Bratislava – Jarovce, názvy:
a)	Koreňová ulica
b)	Urbárska ulica
c)	Zeleninová ulica.
(3) V mestskej časti hlavného mesta Staré Mesto sa určuje pre novovzniknutú ulicu v lokalite Pod Bôrikom názov: Pod Bôrikom.
(4) V mestskej časti hlavného mesta Vrakuňa sa určujú pre novovzniknuté ulice v lokalite Bratislava – Vrakuňa názvy:
a)	Žihľavová ulica
b)	Nechtíková ulica
c)	Imelová ulica
d)	Bodliaková ulica
e)	Bazalková ulica.
(5) Graficky znázornené názvy novovzniknutých ulíc určené v odsekoch 1 – 4 sú vyznačené v situačných plánoch č. 1 – 4, ktoré tvoria spoločnú prílohu tohto nariadenia.

§ 3
Označenie novovzniknutých ulíc
(1) Označenie novovzniknutých ulíc názvami určenými týmto nariadením vykoná vo všetkých štyroch mestských častiach na vlastné náklady hlavné mesto.
(2) Hlavné mesto zapíše názvy novovzniknutých ulíc určených týmto nariadením do evidencie názvov a zmien ulíc a iných verejných priestranstiev vedených hlavným mestom.

§ 4
Účinnosť
Toto nariadenie nadobúda účinnosť 15. novembra 2003.

Andrej Ďurkovský
primátor